CELEX: 32018D0219
Language: el
Date: 2018-01-23 00:00:00
Title: Απόφαση (ΕΕ) 2018/219 του Συμβουλίου, της 23ης Ιανουαρίου 2018, σχετικά με τη σύναψη της συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας εκπομπών αερίων θερμοκηπίου

16.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 43/1
            
         ΑΠΌΦΑΣΗ (ΕΕ) 2018/219 ΤΟΥ ΣΥΜΒΟΥΛΊΟΥ
   της 23ης Ιανουαρίου 2018
   σχετικά με τη σύναψη της συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας εκπομπών αερίων θερμοκηπίου
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 6,δεύτερο εδάφιο, σημείο α),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου (1),
   Εκτιμώντας τα ακόλουθα:
   
               (1)
            
            
               Σύμφωνα με την απόφαση (ΕΕ) 2017/2240 του Συμβουλίου (2), η συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας εκπομπών αερίων θερμοκηπίου («η Συμφωνία») υπεγράφη στις 23 Νοεμβρίου 2017, με την επιφύλαξη της σύναψής της σε μεταγενέστερη ημερομηνία.
            
         
               (2)
            
            
               Τα συστήματα που προβλέπουν ανώτατα όρια και δικαιώματα εμπορίας είναι εργαλεία πολιτικής που μειώνουν τις εκπομπές αερίων θερμοκηπίου με οικονομικά αποδοτικό τρόπο. Η σύνδεση των συστημάτων με ανώτατα όρια και δικαιώματα εμπορίας αναμένεται να συμβάλει στη διεύρυνση της τιμολόγησης των ανθρακούχων εκπομπών, αυξάνοντας τις δυνατότητες που προσφέρονται για μείωση των εκπομπών και ενισχύοντας την οικονομική αποδοτικότητα της εμπορίας εκπομπών. Η ανάπτυξη εύρυθμα λειτουργούσας διεθνούς αγοράς ανθρακούχων εκπομπών μέσω της σύνδεσης των συστημάτων εμπορίας δικαιωμάτων εκπομπών («ΣΕΔΕ») «από τη βάση προς την κορυφή» αποτελεί μακροπρόθεσμο στόχο πολιτικής της Ένωσης και της διεθνούς κοινότητας, ιδίως δε ως μέσο επίτευξης των στόχων για το κλίμα, περιλαμβανομένων εκείνων που προβλέπονται στη συμφωνία των Παρισίων για την κλιματική αλλαγή.
            
         
               (3)
            
            
               Η συμφωνία θα πρέπει να εγκριθεί.
            
         
               (4)
            
            
               Η ένταξη των αεροπορικών μεταφορών στο ελβετικό ΣΕΔΕ είναι ουσιαστική για τη σύνδεση του ελβετικού ΣΕΔΕ με το ΣΕΔΕ της Ένωσης. Παρότι το ΣΕΔΕ της Ελβετίας δεν καλύπτει ακόμη τις αεροπορικές μεταφορές, η Ελβετική Συνομοσπονδία εργάζεται σε κανονισμούς για να επεκτείνει το ΣΕΔΕ στις αεροπορικές μεταφορές της. Η Συμφωνία δεν θα πρέπει να τεθεί σε ισχύ πριν τη θέσπιση των εν λόγω κανόνων και την τροποποίηση του Παραρτήματος I, Μέρος Β της Συμφωνίας ώστε να παραπέμπει στους εν λόγω κανόνες,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των εκατέρωθεν συστημάτων εμπορίας εκπομπών αερίων θερμοκηπίου εγκρίνεται εξ ονόματος της Ένωσης. (3)
   
   Άρθρο 2
   1.   Ο πρόεδρος του Συμβουλίου ορίζει το (τα) πρόσωπο(-α) που εξουσιοδοτείται(-ούνται) να προβεί(-ούν), εξ ονόματος της Ένωσης, στην ανταλλαγή των πράξεων επικύρωσης ή έγκρισης που προβλέπονται στο άρθρο 21 της συμφωνίας, προκειμένου να εκφραστεί η συναίνεση της Ένωσης να δεσμευτεί από τη συμφωνία. (4)
   
   2.   Η πράξη επικύρωσης ή έγκρισης της Ένωσης θα κοινοποιηθεί μετά τη θέση σε ισχύ από την Ελβετική Συνομοσπονδία των απαιτούμενων κανόνων για την επέκταση του ελβετικού ΣΕΔΕ στις αεροπορικές μεταφορές και μετά τη δέουσα τροποποίηση του Παραρτήματος I, Μέρος Β.
   Άρθρο 3
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 23 Ιανουαρίου 2018.
      
         
            Για το Συμβούλιο
         
         
            Ο Πρόεδρος
         
         V. GORANOV
      
   
   
      (1)  Έγκριση της 12ης Δεκεμβρίου 2017 (δεν έχει ακόμη δημοσιευθεί στην Επίσημη Εφημερίδα).
   
      (2)  Απόφαση (ΕΕ) 2017/2240 του Συμβουλίου, της 10ης Νοεμβρίου 2017, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας, για τη σύνδεση των συστημάτων τους εμπορίας εκπομπών αερίων θερμοκηπίου (ΕΕ L 322 της 7.12.2017, σ. 1).
   
      (3)  Η συμφωνία δημοσιεύθηκε στην ΕΕ L 322 της 7.12.2017, σ. 3, μαζί με την απόφαση για την υπογραφή της.
   
      (4)  Η ημερομηνία έναρξης της ισχύος της συμφωνίας δημοσιεύεται στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.